මෙහි මූලික ප්‍රාග්ධන සඳහා රුපියල් මිලියන 1000ක් ආයෝජනය කිරීමට ඇමැති මණ්ඩලය දැනටමත් තීරණය කර තිබේ.අධිකරණයේ දී නව විශ්‍රාම වැටුප් ක්‍රමය අභියෝගයට ලක්වූ අවස්ථාවේ දී එකඟ වූ පරිදි විශ්‍රාමිකයන්ගේ දරුවන්ට හා කලත්‍රයාටද ප්‍රතිලාභ හිමිවන පරිදි හා සේවකයන් ජීවතුන් අතර සිටිනතාක් කල් විශ්‍රාම වැටුප් ගෙවීම අනිවාර්ය කිරීම සඳහා අදාළ පනත් කෙටුම්පත සංශෝධනය කිරීමටද රජය පියවර ගෙන තිබේ.මීට විරුද්ධව විපක්ෂය ද්වේශ සහගත අයුරින් ගෙන යන ප්‍රචාරය හේතුවෙන් සේවකයන්ට අනිසි බිය ඇතිවීම වළක්වාලීම සඳහා ද රජය විශේෂ පනතක් සම්මත කිරීමට ද නීතිමය පියවර ගෙන ඇත.ඒ අනුව නව විශ්‍රාම වැටුප් ප්‍රතිලාභ පනත්වලට අදාළ විධිවිධාන කිසිවක් 1958 අංක 15 දරන සේවක අර්ථසාධක අරමුදල් පනත හා 1983 අංක 12 දරන පාරිතෝෂිත දීමනා ගෙවීමේ පනත්වල විධිවිධානයන්ට අදාළ නොවේ.දැනට අර්ථසාධක අරමුදල් සඳහා සේවක සේව්‍ය දෙපාර්ශවයෙන් සේවක වැටුපෙන් මාසිකව පිළිවෙළින් අයකරන සියයට 8ක් හා සියයට 12ක වැටුප් ප්‍රතිශතය තවදුරටත් අඛණ්ඩව ඒ පරිද්දෙන්ම සේවක ගිණුමට බැර කරනු ලැබේ.රජයේ යෝජිත නව විශ්‍රාම වැටුප් ක්‍රමය සඳහා සේවක සේව්‍ය දෙපාර්ශවයෙන්ම සේවක වැටුපෙන් සියයට 2ක ප්‍රතිශතයක් අයකරනු ලබන අතර සේවකයා විශ්‍රාම යන අවස්ථාවේ ඔහු වෙත ගෙවනු ලබන සේවක අර්ථසාධක මුදලින් සියයට 2ක් පමණක් විශ්‍රාම වැටුප් අරමුදල් සඳහා අඩුකරනු ලැබේ.සේවකයකුට වයස අවුරුදු 60දී විශ්‍රාම වැටුප් ලබාගැනීමේ හිමිකම් ලැබෙන අතර ඒ සඳහා සේවකයකු අවම වශයෙන් වසර 10ක් දායක විය යුතුයි.